Tájékoztató a 2022. évben kezdődő adóévi iparűzési tevékenység utáni adóbevallásról (22HIPAK)

2023. évtől - az általános szabályok alapján –ismét 2 %-os adómértékkel kell számolni az iparűzési adót/adóelőleget. A helyi adókról szóló 1990. évi C. törvény (továbbiakban: Htv.) 40. § (1) c pontja és a helyi iparűzési adóról szóló önkormányzati rendeletünk 2.§ -a értelmében Sopronban a helyi iparűzési adó évi mértéke 2023. évtől az adóalap 2%-a. Az adó alapját a Htv. 39.§-ának figyelembevételével kell majd megállapítani. 2023. évtől a KKV-k már nem vehetik figyelembe a tv. 51/L. §-ában foglaltakat.

Teljesen átalakult a 2022. évben kezdődő adóévi iparűzési tevékenység utáni (kötegelt) iparűzési adóbevallás (22HIPAK).

A „22HIPAK” nevű helyi iparűzési adóbevallási nyomtatványt – az előírt határidőig - azoknak kell majd benyújtaniuk (jellemzően 2023. május 31-ig), akik/amelyek az iparűzési adó alanyának minősülnek székhelyük, telephelyük Sopron Megyei Jogú Városban található. Az iparűzési adóbevallást az adózás rendjéről szóló 2017. évi CL. törvényben (a továbbiakban: Art.), illetve a Htv-ben meghatározott időpontig az állami adóhatóság elektronikus bevallás-kitöltő és ellenőrző rendszerén keresztül elektronikus úton közvetve székhely, telephely szerinti önkormányzati adóhatósághoz kell eljuttatni.

Maga a nyomtatvány a NAV honlapjáról **https://nav.gov.hu**/ tölthető le, **ahol megtalálható a kitöltési útmutató is**.

A 2022. évtől kezdődően az adózók ún. kötegelt bevalláson tudják az adóbevallási kötelezettségüket teljesíteni. A nyomtatvány „A” és „M” típusú lapokból áll, hasonlóan több bevallási nyomtatványhoz. Az iparűzési adó esetében azonban a kötegelt nyomtatványt az teszi különlegessé, hogy az egyes önkormányzatokhoz benyújtandó adattartalom önkormányzatonként eltér. Minden önkormányzat csak a saját illetékességi területén létesült telephely / székhely utáni adókötelezettségi adatokat kapja meg.

A Htv. 42/D § (2) bekezdése alapján az állami adóhatóság ellenőrzi és a számszaki hibát, ellentmondást nem tartalmazó, szétbontott nyomtatványokat megküldi a bevallással érintett önkormányzatok részére.

**A 22HIPAK nyomtatványon egy adott időszakra csak egy adóalap megállapítási módszer választható, így amennyiben az adózó év közben KATA alanyiságot keletkeztet vagy szüntet meg, és emiatt adóalap megállapítás módszert vált az önkormányzati adóhatóságnál is, akkor a két külön időszakra két külön nyomtatványt kell benyújtani.** Ez alól kivétel, ha az adózó a teljes adóévben a tételes adóalap-megállapítást választó KATA alanyiság mellett őstermelő tevékenysége révén is adóalanynak minősül, ekkor egy nyomtatványon lehet és kell is az adóbevallást teljesíteni.

 A **Htv.** új, 2023. január 1-jétől hatályos 51/Q. §-a szerint a 2022. december 31-én hatályos **39/B. § (3) bekezdése szerinti** iparűzési adóalap-megállapítást alkalmazó vállalkozó **(tételes adózó vállalkozó)** a 2022. évben kezdődő adóévről 2023. május 31-ig nyújthat be adóbevallást. Ez az adóalany **a teljes 2022. adóévéről csak 2023. május 31-ig köteles egy adóbevallást benyújtani** feltéve, ha erre a Htv. 2022. december 31-én hatályos 39/B. § (6) bekezdése alapján egyébként köteles (**pl.: a 2022. adóévben kedvezményt akar érvényesíteni**).

Más a helyzet azzal az adóalannyal, **aki** **csak a Htv. 2022. augusztus 31-ig hatályos 39/B. § (3) bekezdése szerinti egyszerűsített adóalap-megállapítást alkalmazta** (azaz, a Htv. szóhasználatában kisadózó vállalkozásnak minősült), vagyis 2022. szeptember 1-jétől már nem minősült a Htv. 39/B. § (3) bekezdése szerinti tételes adózó vállalkozónak. Ennek az adózónak a 2022. év ún. kisadózó vállalkozásként eltöltött időszakáról 2023. január 15-ig kellett adóbevallást benyújtania (pótolható 2023.05.31-ig), ha 2022. évben kedvezményt akar érvényesíteni; a 2022. szeptember 01-től 2022. december 31-ig terjedő második időszakáról, az általános szabályok, illetve a Htv. 2022.12.31-ig hatályos 39/A §-a és 39/B §- a alapján egyszerűsített adóalap megállapítás szerinti bevallás-benyújtási kötelezettség terheli 2023. május 31-ig, tehát **2022. évről** – legalább - **két adóbevallás benyújtási kötelezettsége van**.

**Hasonlóan iparűzési bevallást kell adni, ha a vállalkozás tevékenységét szünetelteti**, ugyanis ekkor megszűnik helyi iparűzési adóalanynak lenni, mert esetében nem teljesül a vállalkozó fogalom, hiszen adóköteles tevékenységet nem végez. (Htv. 36. § Adóköteles iparűzési tevékenység: a vállalkozó e minőségben végzett nyereség-, illetőleg jövedelemszerzésre irányuló tevékenysége.) Ezért ekkor adókötelezettsége is megszűnik, így záró bevallást (30 napon belül) kell adni (22HIPAK vagy már 23HIPAK). **A szünetelés időszakában nincs helyi iparűzési adókötelezettség és így adófizetés sincs.**

**2023. évtől az iparűzési adóban az egyszerűsített adóalap-meghatározási mód jelentősen megváltozott**. Ez évtől a **korábbi háromféle módszert egyféle (választható) adóalapmegállapítási mód (Htv. 39/A §) váltotta fel**, ugyanakkor a kisvállalati adó alanyai továbbra is változatlan feltételekkel választhatják az egyszerűsített adóalap-meghatározási módot.

**Az ún. „kisvállalkozóknak” bizonyos árbevételi határokon belül, bevallás nélkül is egyszerűsödhet a helyi iparűzési adófizetésük.** A **Htv. szerint kisvállalkozónak minősül** az a vállalkozó, akinek/amelynek **éves nettó árbevétele nem haladja meg 25 millió forintot**, illetve **kiskereskedő átalányadózó egyéni vállalkozó esetén nem több, mint 120 millió forint**.

**A kisvállalkozók közül lesznek olyan csoportok, akinek ezt az egyszerűsített módot választania kell/lehet és lesznek olyanok is, akik akkor kerülnek ki ebből az egyszerűsített módból, ha kifejezetten ezt kérik**. (Például: a 2022. szeptember 1-jétől az iparűzési adóba belépő új Katások, ha nem tesznek semmit automatikusan bekerülnek ebbe a körbe.)

**Folyamatosan működő vállalkozó az éves adóbevallásban jelezheti**, hogy a következő adóévtől a Htv. 39/A. §-a szerinti **egyszerűsített tételes adóalap-megállapítást kívánja alkalmazni**, míg a **tevékenységét jogelőd nélkül kezdő vállalkozó** az **első adóévéről szóló bevallásban jelölheti**, hogy e módszerrel kívánja az adóalapját megállapítani. (Htv. 39/A (4) bek. a))

**A tevékenységét Sopron Megyei Jogú Város Önkormányzat illetékességi területén kezdő, de más településen már székhellyel, telephellyel rendelkező, vagy jogutódlással létrejött vállalkozó** - **a bejelentkezési, változás-bejelentési nyomtatványon jelenti be az önkormányzati adóhatóság számára.** A bejelentkezési, változás-bejelentési nyomtatvány végrehajtható okiratnak is minősül. Ez utóbbi nyomtatványt nem a NAV-on keresztül, hanem önkormányzatonként az Elektronikus Önkormányzati Portálon https://ohp-20.asp.lgov.hu/nyitolap nyújtható be az adott önkormányzat felé (Ügyintézés bejelentkezéssel => SOPRON MEGYEI JOGÚ VÁROS ÖNKORMÁNYZATA => Ügyindítás => Adóügyi ágazat és Általános adónyomtatványok ügytípus => BEJELENTKEZÉS, VÁLTOZÁS-BEJELENTÉS). (Htv. 39/A (4) bek. b))

**A választásnál figyelemmel kell azonban lenni arra**, **hogy ha a kisvállalkozónak nincs bevétele**, vagy az csekély, akkor nem feltétlen célszerű az egyszerűsített adózási módot választania, ugyanis **az éves 50 ezer forint iparűzési adót/előleget akkor is meg kell fizetnie**.

**Átgondolást igényel akkor is az egyszerűsített adózási mód választása**, ha a kisvállalkozó több önkormányzat illetékességi területén végez iparűzési tevékenységet, ugyanis ekkor valamennyi önkormányzat felé meg kell fizetnie az 50 ezer forintos adóösszeget.

**Változás önrevízió benyújtása esetén**

Az **egy önkormányzathoz benyújtott adóbevallások esetében** az eddigi megszokottól az az eltérés, hogy a továbbiakban **a számszaki hibák ellenőrzése miatt nem fogadható el olyan bevallás, ami nem teljes adattartalommal kerül beküldésre.**

**Szeretnénk felhívni a figyelmet annak a fontosságára, hogy az adózó az ÁNYK programban beküldött fájlt tárolja el saját maga részére, hogy ezzel megkönnyítse a későbbi önellenőrzéseket.**

**Az önellenőrzéseket** ezentúl **nem a nyomtatvány fő lapján, hanem** **az adott önkormányzat „M” lapján lehet jelölni**, ugyanígy az ismételt önellenőrzéseket is. Ez nem jelent változást az egy önkormányzathoz benyújtott bevallások esetében. Valamely, egynél több önkormányzatnál iparűzési adókötelezettséggel rendelkező vállalkozó esetén (pl.: ha az adózó a székhelyén kívül más önkormányzat illetékességi területén is rendelkezik a Htv. szerinti telephellyel vagy több önkormányzat illetékességi területén is találhatóak a Htv. szerinti telephelyei) előfordulhat, hogy az adózó valamely önkormányzat felé elmulasztja a fennálló iparűzési adókötelezettségéről szóló bevallás benyújtását (ezen önkormányzat vonatkozásában nem tölt „M” lapot). Ilyen esetben az ezen önkormányzat részére továbbíttatni kívánt „M” lapon az „Önellenőrzés/Ismételt önellenőrzés/ Előző bevallásban kimaradt telephely jelölése” mezőben a „K” értéket – „Előző bevallásban kimaradt telephely jelölése” – kell beírni. Ha pedig az újonnan (előzmény nélkül) benyújtott pótlap léte okán a többi önkormányzatra jutó adóalap/bevallandó adó összege 3 megváltozik, akkor ez utóbbi önkormányzatok „M” lapján ezt a tényt az „Önellenőrzés/Ismételt önellenőrzés” mező kitöltésével kell jelölni.

A **több önkormányzathoz benyújtott bevallások esetén** az önellenőrzések folyamata a következő: Amennyiben az összes „M” lap közül legalább 1-en be van jelölve az „Önellenőrzés/Ismételt önellenőrzés/Előző bevallásban kimaradt telephely jelölése” mező, úgy az állami adóhatóság rendszere csak azon önkormányzatok számára küldi meg a szétbontott nyomtatványt, akiknél az „M” lapon ez a mező ki van töltve. Azon „M” lapokat, ahol ez a mező nincs kitöltve, de másik „M” lapon ez a mező kitöltött, az állami adóhatóság számítástechnikai rendszere a számszaki ellenőrzés után továbbítás nélkül törli.

A bevallás-benyújtás módjától függetlenül a Htv. 9. §-a értelmében **helyi adóügyben, így iparűzési adóügyben is az az önkormányzati adóhatóság jár el első fokon, amelynek önkormányzata a helyi iparűzési adót bevezette**, így iparűzési adóügyben hatósági eljárásra, adózói tájékoztatásra csak az önkormányzati adóhatóság jogosult és kötelezett. **A helyi iparűzési adófizetési kötelezettséget az adót megállapító önkormányzat iparűzési adó beszedési számlájára kell megfizetni.**

Sopron, 2023.04.24.